CELEX: 32010R0440
Language: el
Date: 2010-05-21 00:00:00
Title: Κανονισμός (ΕΕ) αριθ. 440/2010 της Επιτροπής, της 21ης Μαΐου 2010 , σχετικά με τα τέλη που καταβάλλονται στον Ευρωπαϊκό Οργανισμό Χημικών Προϊόντων σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων  (Κείμενο που παρουσιάζει ενδιαφέρον για τον ΕΟΧ)

22.5.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 126/1
            
         ΚΑΝΟΝΙΣΜΌΣ (ΕΕ) αριθ. 440/2010 ΤΗΣ ΕΠΙΤΡΟΠΉΣ
   της 21ης Μαΐου 2010
   σχετικά με τα τέλη που καταβάλλονται στον Ευρωπαϊκό Οργανισμό Χημικών Προϊόντων σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (1), και ιδίως το άρθρο 24 παράγραφος 2 και το άρθρο 37 παράγραφος 3,
   Εκτιμώντας τα ακόλουθα:
   
               (1)
            
            
               O κατασκευαστής, εισαγωγέας ή μεταγενέστερος χρήστης μιας ουσίας σε ένα μείγμα δύνανται να υποβάλουν αίτηση στον Ευρωπαϊκό Οργανισμό Χημικών Προϊόντων, εφεξής «ο Οργανισμός», για χρήση εναλλακτικής χημικής ονομασίας.
            
         
               (2)
            
            
               Οι αιτήσεις αυτές σύμφωνα με το άρθρο 24 παράγραφος 1 του κανονισμού (ΕΚ) αριθ. 1272/2008 πρέπει να συνοδεύονται από την καταβολή τέλους.
            
         
               (3)
            
            
               Ένας κατασκευαστής, εισαγωγέας ή μεταγενέστερος χρήστης μπορεί να υποβάλει στον οργανισμό πρόταση για την εναρμόνιση της ταξινόμησης και της επισήμανσης ουσίας, υπό την προϋπόθεση ότι δεν υπάρχει εγγραφή στο μέρος 3 του παραρτήματος VI του κανονισμού (ΕΚ) αριθ. 1272/2008 για την ουσία αυτή σε σχέση με την τάξη κινδύνου ή τη διαφοροποίηση.
            
         
               (4)
            
            
               Τέτοιες προτάσεις πρέπει να συνοδεύονται από καταβολή τέλους στις περιπτώσεις που καθορίζονται στο άρθρο 37 παράγραφος 3 του κανονισμού (ΕΚ) αριθ. 1272/2008.
            
         
               (5)
            
            
               Θα πρέπει να προσδιορίζεται το επίπεδο των τελών που εισπράττονται από τον Οργανισμό καθώς επίσης και οι κανόνες που διέπουν την πληρωμή.
            
         
               (6)
            
            
               Το ύψος των τελών θα πρέπει να λαμβάνει υπόψη την εργασία που απαιτείται να εκτελεστεί από τον Οργανισμό, σύμφωνα με τον κανονισμό (ΕΚ) αριθ. 1272/2008, και θα πρέπει να οριστεί σε τέτοιο επίπεδο ώστε να εξασφαλίζεται ότι τα έσοδα που προκύπτουν από αυτά σε συνδυασμό με άλλες πηγές εσόδων του Οργανισμού, σύμφωνα με το άρθρο 96 παράγραφος 1 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (2) επαρκούν για την κάλυψη του κόστους των παρεχομένων υπηρεσιών.
            
         
               (7)
            
            
               Στο «Small Business Act» για την Ευρώπη (3) η Ευρωπαϊκή Ένωση έθεσε τις ανάγκες των μικρομεσαίων επιχειρήσεων («ΜΜΕ») στο επίκεντρο της στρατηγικής της Λισαβόνας για την ανάπτυξη και την απασχόληση. Συγκεκριμένα, η ικανότητα της Ένωσης να αξιοποιήσει τις δυνατότητες ανάπτυξης και καινοτομίας των μικρομεσαίων επιχειρήσεων θα είναι επομένως καθοριστικός παράγοντας για τη μελλοντική ευημερία της Ένωσης. Ωστόσο, σε σύγκριση με μεγαλύτερες επιχειρήσεις, ο κανονιστικός και διοικητικός φόρτος για τις ΜΜΕ είναι δυσανάλογος. Επομένως θα πρέπει να μειωθεί το επίπεδο των τελών για τις ΜΜΕ.
            
         
               (8)
            
            
               Είναι αρμόζον για τον προσδιορισμό των ΜΜΕ να ακολουθηθούν οι ορισμοί που καθορίζονται στη σύσταση 2003/361/ΕΚ της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων (4).
            
         
               (9)
            
            
               Τα μειωμένα τέλη για προτάσεις εναρμονισμένης ταξινόμησης και επισήμανσης θα επανεξεταστούν εντός τριών ετών μετά την έναρξη ισχύος του κανονισμού με σκοπό την αναθεώρηση ή την κατάργησή τους εάν κριθεί απαραίτητο.
            
         
               (10)
            
            
               Ο παρών κανονισμός θα τεθεί σε ισχύ το συντομότερο δυνατόν, δεδομένου ότι είναι δυνατό να υποβληθούν στον Οργανισμό αιτήσεις για χρήση εναλλακτικών χημικών ονομασιών και προτάσεις για εναρμόνιση της ταξινόμησης και της επισήμανσης των ουσιών από τις 20 Ιανουαρίου 2009, ημερομηνία έναρξης ισχύος του κανονισμού (ΕΚ) αριθ. 1272/2008.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε βάσει του άρθρου 133 του κανονισμού (ΕΚ) αριθ. 1907/2006,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I
   
      ΑΝΤΙΚΕΙΜΕΝΟ ΚΑΙ ΟΡΙΣΜΟΙ
   
   Άρθρο 1
   Αντικείμενο
   Ο παρών κανονισμός καθορίζει τα ποσά και τους όρους πληρωμής των τελών που επιβάλλονται από τον Ευρωπαϊκό Οργανισμό Χημικών Προϊόντων στο εξής «ο Οργανισμός», όπως προβλέπεται στον κανονισμό (ΕΚ) αριθ. 1272/2008.
   Άρθρο 2
   Ορισμοί
   Για την εφαρμογή του παρόντος κανονισμού, ισχύουν οι ακόλουθοι ορισμοί:
   
               1)
            
            
               «ΜΜΕ» σημαίνει μικροεπιχειρήσεις, μικρές και μεσαίες επιχειρήσεις κατά την έννοια της σύστασης 2003/361/ΕΚ·
            
         
               2)
            
            
               «μεσαία επιχείρηση» σημαίνει μια μέσου μεγέθους επιχείρηση κατά την έννοια της σύστασης 2003/361/EΚ·
            
         
               3)
            
            
               «μικρή επιχείρηση» σημαίνει μια μικρή επιχείρηση κατά την έννοια της σύστασης 2003/361/EΚ·
            
         
               4)
            
            
               «μικροεπιχείρηση» σημαίνει μια μικροεπιχείρηση κατά την έννοια της σύστασης 2003/361/EK.
            
         ΚΕΦΑΛΑΙΟ II
   
      ΤΕΛΗ
   
   Άρθρο 3
   Τέλη για αίτημα χρήσης εναλλακτικής χημικής ονομασίας
   1.   Ο Οργανισμός επιβάλλει τέλος, όπως καθορίζεται στο παράρτημα Ι, για αίτηση χρήσης εναλλακτικής χημικής ονομασίας για μια ουσία σε μέχρι 5 μείγματα σύμφωνα με το άρθρο 24 παράγραφος 1 του κανονισμού (ΕΚ) αριθ. 1272/2008.
   2.   Εάν ο καταχωρών είναι ΜΜΕ, ο Οργανισμός επιβάλλει μειωμένο τέλος, όπως ορίζεται στο παράρτημα ΙΙΙ.
   3.   Για χρήση εναλλακτικής ονομασίας της ουσίας σύμφωνα με το άρθρο 24 παράγραφος 1 του κανονισμού (ΕΚ) αριθ. 1272/2008 στα πρόσθετα μείγματα, επιβάλλεται πρόσθετο τέλος για μέχρι και 10 πρόσθετα μείγματα και το ίδιο πρόσθετο τέλος επιβάλλεται για κάθε περαιτέρω 10 πρόσθετα μείγματα, όπως ορίζεται στην παράγραφο 3 του παραρτήματος Ι.
   4.   Η ημερομηνία κατά την οποία εισπράττεται από τον Οργανισμό το τέλος που επιβάλλεται για ένα αίτημα λογίζεται ως η ημερομηνία παραλαβής του αιτήματος.
   Άρθρο 4
   Τέλη για την υποβολή προτάσεων εναρμονισμένης ταξινόμησης και επισήμανσης μιας ουσίας
   1.   Ο Οργανισμός επιβάλλει τέλος, όπως ορίζεται στο παράρτημα ΙΙ για την υποβολή των προτάσεων για την εναρμόνιση της ταξινόμησης και της επισήμανσης σύμφωνα με το άρθρο 37 παράγραφος 3 του κανονισμού (ΕΚ) αριθ. 1272/2008.
   2.   Εάν ο καταχωρών, είναι ΜΜΕ, ο Οργανισμός επιβάλλει μειωμένο τέλος, όπως ορίζεται στο παράρτημα ΙΙΙ.
   3.   Η ημερομηνία κατά την οποία εισπράττεται από τον Οργανισμό το τέλος που επιβάλλεται για ένα αίτημα λογίζεται ως η ημερομηνία παραλαβής της πρότασης.
   Άρθρο 5
   Μειώσεις τελών
   1.   Ένα φυσικό ή νομικό πρόσωπο που υποστηρίζει ότι έχει δικαίωμα σε μειωμένο τέλος σύμφωνα με τα άρθρα 3 και 4 ενημερώνει τον Οργανισμό επ’ αυτού κατά το χρόνο υποβολής του αιτήματος.
   2.   Ο Οργανισμός δύναται να ζητήσει, ανά πάσα στιγμή, στοιχεία που να αποδεικνύουν ότι ισχύουν οι προϋποθέσεις για μείωση των τελών.
   3.   Όπου ένα φυσικό ή νομικό πρόσωπο που υποστηρίζει ότι έχει το δικαίωμα σε μειωμένο τέλος δεν μπορεί να καταδείξει ότι έχει δικαίωμα σε τέτοια μείωση, ο Οργανισμός επιβάλει το πλήρες τέλος.
   Όπου ένα φυσικό ή νομικό πρόσωπο που υποστηρίζει ότι έχει το δικαίωμα σε μειωμένο τέλος έχει καταβάλει ήδη μειωμένο τέλος, αλλά δεν μπορεί να καταδείξει ότι έχει δικαίωμα σε τέτοια μείωση, ο Οργανισμός επιβάλει την καταβολή της διαφοράς ως προς το πλήρες τέλος.
   ΚΕΦΑΛΑΙΟ III
   
      ΠΛΗΡΩΜΕΣ
   
   Άρθρο 6
   Τρόπος πληρωμής
   1.   Τα τέλη καταβάλλονται σε ευρώ.
   2.   Οι πληρωμές πραγματοποιούνται μόνο μετά την έκδοση τιμολογίου από τον Οργανισμό.
   3.   Οι καταβολές πραγματοποιούνται με έμβασμα στον τραπεζικό λογαριασμό του Οργανισμού.
   Άρθρο 7
   Στοιχεία της πληρωμής
   1.   Κάθε πληρωμή πρέπει να αναφέρει τον αριθμό τιμολογίου στο πεδίο αναφοράς.
   2.   Προθεσμία μέχρι την οποία ο πληρωτής πρέπει να κοινοποιήσει γραπτώς το σκοπό της πληρωμής. Εάν ο Οργανισμός δεν λάβει κοινοποίηση σχετικά με το σκοπό της πληρωμής εμπρόθεσμα, η πληρωμή θεωρείται άκυρη και το σχετικό ποσό επιστρέφεται στον πληρωτή.
   Άρθρο 8
   Ημερομηνία πληρωμής
   Η ημερομηνία κατά την οποία το πλήρες ποσό της πληρωμής κατατίθεται σε τραπεζικό λογαριασμό του Οργανισμού θεωρείται ότι είναι η ημερομηνία κατά την οποία πραγματοποιείται η πληρωμή.
   Άρθρο 9
   Επιστροφή των αχρεωστήτως καταβληθέντων ποσών
   1.   Οι ρυθμίσεις για την επιστροφή στον πληρωτή των ποσών που καταβλήθηκαν καθ’ υπέρβαση του τέλους καθορίζονται από τον εκτελεστικό διευθυντή του Οργανισμού και δημοσιεύονται στον δικτυακό τόπο του Οργανισμού.
   Ωστόσο, εάν τα αχρεωστήτως καταβληθέντα ποσά δεν υπερβαίνουν τα 100 EUR και ο ενδιαφερόμενος δεν έχει ζητήσει ρητώς επιστροφή, το αχρεωστήτως καταβληθέν ποσό δεν επιστρέφεται.
   2.   Δεν θα είναι δυνατόν να πιστωθούν τυχόν αχρεωστήτως καταβληθέντα ποσά έναντι μελλοντικών πληρωμών προς τον Οργανισμό.
   ΚΕΦΑΛΑΙΟ IV
   
      ΤΕΛΙΚΕΣ ΔΙΑΤΑΞΕΙΣ
   
   Άρθρο 10
   Προσωρινή εκτίμηση
   Το διοικητικό συμβούλιο του Οργανισμού, όταν συντάσσει εκτίμηση των προβλεπόμενων εσόδων και δαπανών για το επόμενο οικονομικό έτος, σύμφωνα με το άρθρο 96 παράγραφος 5 του κανονισμού (ΕΚ) αριθ. 1907/2006, περιλαμβάνει ειδική κατάσταση προβλεπόμενων εσόδων από τέλη, η οποία υποβάλλεται χωριστά από τα έσοδα που προέρχονται από οποιαδήποτε κοινοτική επιχορήγηση.
   Άρθρο 11
   Αναθεωρήσεις
   1.   Τα τέλη που προβλέπονται στον παρόντα κανονισμό αναθεωρούνται σε ετήσια βάση ως προς το ποσοστό πληθωρισμού όπως μετράται με τη βοήθεια του ευρωπαϊκού δείκτη τιμών καταναλωτή όπως δημοσιεύεται από την Eurostat σύμφωνα με τον κανονισμό (ΕΚ) αριθ. 2494/95 του Συμβουλίου (5). Μια πρώτη αναθεώρηση θα πραγματοποιηθεί έως την 1η Ιουνίου 2011.
   2.   Η μείωση του τέλους για τις ΜΜΕ για την εναρμονισμένη ταξινόμηση και επισήμανση θα επανεξεταστεί εντός 3 ετών από την έναρξη ισχύος του παρόντος κανονισμού.
   3.   Η Επιτροπή θα τηρεί επίσης τον παρόντα κανονισμό υπό συνεχή αναθεώρηση λαμβάνοντας υπόψη τις σημαντικές πληροφορίες που διατίθενται σε σχέση με τις υποκείμενες υποθέσεις ως προς τα προσδοκώμενα έσοδα και τις δαπάνες του Οργανισμού.
   4.   Το αργότερο μέχρι την 1η Ιανουαρίου 2013, η Επιτροπή θα επανεξετάσει τον παρόντα κανονισμό με σκοπό την τροποποίησή του, εάν κριθεί απαραίτητο, λαμβάνοντας υπόψη ειδικότερα τις δαπάνες του Οργανισμού.
   Άρθρο 12
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Μαΐου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 353 της 31.12.2008, σ. 1.
   
      (2)  ΕΕ L 396 της 30.12.2006, σ. 1.
   
      (3)  COM(2008) 394 τελικό.
   
      (4)  ΕΕ L 124 της 20.5.2003, σ. 36.
   
      (5)  ΕΕ L 257 της 27.10.1995, σ. 1.
   
      ΠΑΡΑΡΤΗΜΑ I
      Τέλη για υποβολή αιτήματος, σύμφωνα με το άρθρο 24 παράγραφος 1 του κανονισμού (ΕΚ) αριθ. 1272/2008:
      
         Τμήμα 1 —   Βασικό τέλος για μια ουσία σε μέχρι πέντε μείγματα
      
      4 000 EUR
      
         Τμήμα 2 —   Μειωμένα τέλη για ΜΜΕ για μια ουσία σε μέχρι πέντε μείγματα
      
      2.1.   Μειωμένο τέλος για μεσαίες επιχειρήσεις
      
      2 800 EUR
      2.2.   Μειωμένο τέλος για μικρές επιχειρήσεις
      
      1 600 EUR
      2.2.   Μειωμένο τέλος για μικροεπιχειρήσεις
      
      400 EUR
      
         Τμήμα 3 —   Τέλος για χρήση εναλλακτικής χημικής ονομασίας ανά 10 πρόσθετα μείγματα
      
      3.1.   Βασικό τέλος
      
      500 EUR
      3.2.   Μειωμένο τέλος για μεσαίες επιχειρήσεις
      
      350 EUR
      3.3.   Μειωμένο τέλος για μικρές επιχειρήσεις
      
      200 EUR
      3.4.   Μειωμένο τέλος για μικροεπιχειρήσεις
      
      100 EUR
   
   
      ΠΑΡΑΡΤΗΜΑ II
      Τέλη για προτάσεις που υποβάλλονται σύμφωνα με το άρθρο 37 παράγραφος 3 του κανονισμού (ΕΚ) αριθ. 1272/2008:
      
         Τμήμα 1 —   Βασικό τέλος
      
      12 000 EUR
      
         Τμήμα 2 —   Μειωμένα τέλη για ΜΜΕ
      
      2.1.   Μειωμένα τέλη για μεσαίες επιχειρήσεις
      
      8 400 EUR
      2.2.   Μειωμένο τέλος για μικρές επιχειρήσεις
      
      4 800 EUR
      2.3.   Μειωμένο τέλος για μικροεπιχειρήσεις
      
      1 200 EUR